

# Kecskemét Megyei Jogú Város Polgármestere

|  |  |
| --- | --- |
| **Ügyiratszám:** 10071- 116/2017. |  |
|  |  |

**HIRDETMÉNY**

Értesítem Kecskemét város lakosait és partnereit, hogy Kecskemét Megyei Jogú Város Közgyűlése 227/2014. (IX.4.) határozatával elfogadott **Kecskemét Megyei Jogú Város Integrált Településfejlesztési Stratégiájának** (továbbiakban: ITS) **módosítását** **Kecskemét Megyei Jogú Város Közgyűlése** 2017. október 26-án tárgyalta és **a 218/2017. (X.26.) határozatával** elfogadta.

Az ITS egy olyan 7-8 évre szóló stratégiai szemléletű, a város középtávú fejlesztéseit megalapozó stratégiai illeszkedési- és programdokumentum, melynek célja a fenntartható városfejlesztés érdekében a valós társadalmi, gazdasági, műszaki és környezeti szükségletek feltárása, valamint a város versenyképességének hosszú távú biztosítása, harmonikus és értékalapú fejlődésének kialakítása.

A stratégiai dokumentum módosításának szükségességét – az elmúlt három évben – a városban elindult fejlesztések, az új beruházási igények és szükségletek, a fejlesztéspolitikai eszközök változásai, s a fejlesztési források (hazai és uniós) rendelkezésre állása tették fontossá és időszerűvé.

A felülvizsgálati munka első szakaszában széleskörű partnerségi egyeztetés keretében az adatgyűjtéssel elsősorban a partnerek körében jelentkező szükségletek és igények, valamint az előkészítés alatt álló fejlesztések felmérése történt meg.

A beérkezett társadalmi igények, illetve fejlesztési elképzelések, projektek összegyűjtésével és rendszerezésével egy időben elkészült a városfejlesztés irányait, céljait és sikerességét meghatározó belső adottságok feltárása, továbbá a 2014-ben megfogalmazott városfejlesztési célok felülvizsgálata.

Megvalósult a stratégiai, tematikus, valamint horizontális fejlesztési célok felülvizsgálata, a tematikus és a területi célok közötti összefüggések bemutatása, a városfejlesztési körzetek lehatárolásának és jellemzésének áttekintése, továbbá a stratégiai célok és projektek közötti összefüggések feltárása.

A dokumentum részletesen bemutatja a legfontosabb városi programcsoportok, a tervezett programok, a különböző projekttípusok (kulcs-, akcióterületi-, hálózatos-, integrált), továbbá a fejlesztési akcióterületek (12 db) lehatárolását, aktualizálását, ezen belül az akcióterületen tervezett konkrét beavatkozásokat. A fejlesztésekhez kapcsolódóan külön ismerteti a megvalósítás lehetséges szereplőit, az ütemezést, a beruházások forrásait, valamint a tervezett városi projektek – 2014-2020-as európai uniós tervezési időszakban – különböző (ágazati és területi) operatív programokhoz történő illeszkedését is.

A módosult és kiegészült a stratégia külső és belső összefüggéseinek elemzése, megtörtént a stratégia megvalósíthatóságának főbb kockázatainak aktualizálása, a megvalósítás szervezeti kereteinek meghatározása, a településközi koordináció mechanizmusainak rögzítése és a tervezett monitoring feladatok részletezése.

A dokumentum részeként, a Központi Statisztikai Hivatal adatai alapján felülvizsgálatra és átdolgozásra került az Anti-Szegregációs Program, amely bemutatja a város szegregált és szegregáció által leginkább veszélyeztetett területeit, azok azonosítását, területi és társadalmi jellemzésüket, továbbá a szegregáció elleni harc legfontosabb tervezett beavatkozásait, lehetséges programjait.

Az elkészült ITS, mint Kecskemét városának stratégiai programdokumentuma, nem csak a már uniós és kormányzati támogatással rendelkező projekteket mutatja be, hanem egy lényegesen bővebb fejlesztési igénylistát, amely magába foglalja az önkormányzati elképzeléseken kívül, a különböző városi (közigazgatási, egészségügyi, egyházi és egyéb civil, stb.) szervezetek, intézmények (pl. egyetem, kutatóintézetek, hivatalok) és vállalkozások tervezett projektjeit is.

A hatályos ITS dokumentum a kecskemet.hu honlapon az alábbi menüpont alatt elérhető:

[www.kecskemet.hu/önkormányzat/városfejlesztés/városfejlesztési](http://www.kecskemet.hu/%C3%B6nkorm%C3%A1nyzat/v%C3%A1rosfejleszt%C3%A9s/v%C3%A1rosfejleszt%C3%A9si) koncepciók/Integrált Településfejlesztési Stratégia/*Integrált Településfejlesztési Stratégia 2017 évi módosítása (jóváhagyva 218/2017.(X.26.) határozattal)*

vagy

<http://kecskemet.hu/?r=20180601&l>=

A stratégiai dokumentum előkészítésével, egyeztetésével összefüggő részletes dokumentációt a közgyűlési döntés előterjesztése és mellékletei tartalmazzák, mely a kecskemet.hu oldalon az alábbi menüpont alatt elérhető:

[www.kecskemet.hu/önkormányzat/közgyűlés/meghívók](http://www.kecskemet.hu/%C3%B6nkorm%C3%A1nyzat/k%C3%B6zgy%C5%B1l%C3%A9s/megh%C3%ADv%C3%B3k), előterjesztések/2017. október 26./3. napirendi pont.

Ezúton is köszönöm a város lakosságának és partnereinknek a stratégiai dokumentum elkészítéséhez nyújtott támogatását! Egyben szeretném kérni konstruktív együttműködésüket és közreműködésüket az ITS-ben foglalt programok megvalósítása érdekében, hogy Kecskemét európai léptékben is sikeres, megújulóképes, ugyanakkor hagyományaira és értékeire büszke, nyitott, fenntartható és élhető várossá válhasson!

Kecskemét, 2017. november 6.

 **Szemereyné Pataki Klaudia**

 polgármester